**OBRAZLOŽENJE IZVRŠENJA FINANCIJSKOG PLANA HŽ PUTNIČKOG PRIJEVOZA ZA PRVO POLUGODIŠTE 2024. GODINE**

**UVOD**

Željeznički putnički prijevoz organizira se na 2.617 kilometara pruga, dnevno se pokreće oko 760 vlakova, a zbog izvođenja radova na pružnoj mreži i stanja infrastrukture vrlo su niske komercijalne brzine prometovanja vlakova. Kako bi se ublažio navedeni negativni utjecaj, Vlada Republike Hrvatske provodi pilot-projekte u svrhu poticanja i stvaranja navike korištenja javnoga željezničkog prijevoza, koji djelomično predstavljaju i kompenzacije za vrijeme radova na željezničkoj infrastrukturi.

Na temelju zaključaka Vlade Republike Hrvatske do 31.12.2024. nastavlja se provedba pilot-projekta besplatnoga javnog željezničkog prijevoza djece i učenika osnovnih i srednjih škola na području Republike Hrvatske i pilot-projekta povoljnijeg prijevoza redovnih studenata kojim se po jedinstvenoj cijeni mjesečne karte od 9,95 eura omogućava neograničeno korištenje željezničkog prijevoza.

Također, nastavlja se  provođenje mjere besplatnog prijevoza za stanovnike pogođene potresom na području Sisačko-moslavačke županije te besplatan prijevoz ukrajinskih državljana na svim relacijama unutar Republike Hrvatske.

Nadalje, na temelju Zaključka Vlade Republike Hrvatske od 13. prosinca 2023. uveden je  pilot-projekt besplatnoga željezničkog prijevoza umirovljenika i osoba starijih od 65 godina koji im omogućava neograničeno korištenje željezničkog prijevoza na području Republike Hrvatske. Pilot-projekt se provodi od 1. siječnja do 31. prosinca 2024. godine.

Remonti pruga nastavljaju se na značajnom dijelu pružne mreže HŽ-a, a prvenstveno na dionicama sa značajnim udjelima putnika kao što su Zagreb GK - Zaprešić, na pojedinim dionicama od Dugog Sela do Vinkovaca, Križevci - Koprivnica - Botovo DG te na pojedinim dionicama od Zagreba do Rijeke. Tijekom remonta uvodi se zamjenski autobusni prijevoz koji znatno narušava kvalitetu i potražnju za uslugama prijevoza.

Uz to na temelju zaključka sa sastanka Središnjeg ureda za demografiju, Ministarstva mora, prometa i infrastrukture i HŽ Putničkog prijevoza, radi osiguranja bolje prometne povezanosti i sprječavanja iseljavanja stanovništva iz ruralnih krajeva u novom voznom redu 2023./2024. uvedeni su brzi vlakovi na relacijama Zagreb – Požega, Zagreb – Sisak, Zagreb – Zabok, Zagreb – Duga Resa - i Zagreb – Križevci.

HŽ Putnički prijevoz je u razdoblju I-VI 2024. prevezao 11.442 tisuće putnika te je ostvareno 483,3 milijuna putničkih kilometara.

**PRIHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **OSTVARENJE 1.-6. 2023.** | **PLAN 2024.** | **OSTVARENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 6 PRIHODI POSLOVANJA | 117.259.585 | 159.603.837 | 56.870.049 | 48,5 | 35,6 |
| 7 PRIHODI OD PRODAJE NEFINANCIJSKE IMOVINE | 22.539 | 50.000 | 4.500 | 20,0 | 9,0 |
| **UKUPNI PRIHODI** | **117.282.124** | **159.653.837** | **56.874.549** | **48,5** | **35,6** |

Ukupni prihodiza prvo polugodište 2024. ostvareni su u iznosu od 56.874.549 eura što čini 35,6 % godišnjeg plana te su za 51,5 % manji u odnosu na isto razdoblje 2023. godine.

Prihodi poslovanja iznose 56.870.049 eura, što je 35,6 % plana te su za 51,5 % manji u odnosu na isto razdoblje 2023. godine. Prihodi od prodaje nefinancijske imovine iznose 4.500 eura što čini 9,0 % godišnjeg plana te su za  80,0% manji u odnosu na isto razdoblje 2023. godine.

U ukupnim prihodima poslovanja HŽ Putničkog prijevoza najveći udio odnosi se na pomoći proračunu iz drugih proračuna i izvanproračunskim korisnicima što uključuje  Ugovor o javnim uslugama od općeg gospodarskog interesa u javnom željezničkom prijevozu u Republici Hrvatskoj u iznosu od 44.191.363 eura.

Pomoći od međunarodnih organizacija te institucija i tijela EU iznose 78.322 eura, a odnose se na bespovratna sredstva iz EU fondova kojima su sufinancirani projekti MIMOSA, YOUMOBILE, ICARUS i REGIAMOBIL.

Ostali prihodi sastoje se od prihoda od financijske imovine u iznosu od 111.154 eura, prihoda od nefinancijske imovine u iznosu od 1.932.649 eura (prihodi od zakupa vagona i lokomotiva, naknade šteta od osiguranja, naplaćena potraživanja na ispravku vrijednosti, naplaćeni prihodi po sudskim rješenjima), prihoda od prodaje proizvoda i robe te pruženih usluga u iznosu od 10.556.561 eura (prihodi od prodaje karata u unutarnjem i međunarodnom prijevozu).

Prihodi od prodaje nefinancijske imovine iznose 4.500 eura.

Ukupni prihodi manji su u odnosu na 2023., kao i na planske vrijednosti za 2024., temeljem manjih prihoda na stavci kapitalnih i tekućih pomoći iz drugih proračuna i izvanproračunskim korisnicima te prijenosa EU sredstava u prvom polugodištu ove godine. Naime, u prvom polugodištu 2023.  isporučeno je i plaćeno 8 elektromotornih vlakova te je plaćen avans za dva baterijska vlaka dok su u prvom polugodištu 2024. isporučena 4 vlaka koja će biti plaćena u drugom polugodištu 2024. godine.  Nadalje, realizacija investicijskih projekata financiranih iz zajma Europske investicijske banke koji su u 2024. planirani u iznosu od 35.800.000 eura očekuje se drugom polugodištu 2024. godine. Također, avans za 3. kvartal 2024. temeljem Ugovora o javnim uslugama od općeg gospodarskog interesa u javnom željezničkom prijevozu u Republici Hrvatskoj (Tekuće pomoći proračunu iz drugih proračuna i izvanproračunskim korisnicima) doznačen je u srpnju dok je avans za 3. kvartal 2023. doznačen krajem lipnja te je uključen u realizaciju prvog polugodišta 2023. godine.

**RASHODI**

|  |  |  |  |  |  |
| --- | --- | --- | --- | --- | --- |
| **BROJČANA OZNAKA I NAZIV** | **IZVRŠENJE 1.-6. 2023.** | **PLAN 2024.** | **IZVRŠENJE 1.-6. 2024.** | **INDEKS** | **INDEKS** |
| 1 | 2 | 3 | 4 | 5=4/2 | 6=4/3 |
| 3 RASHODI POSLOVANJA | 46.908.041 | 98.559.920 | 47.921.975 | 102,2 | 48,6 |
| 4 RASHODI ZA NABAVU NEFINANCIJSKE IMOVINE | 57.056.130 | 62.041.344 | 2.131.055 | 3,7 | 3,4 |
| **UKUPNI RASHODI** | **103.964.170** | **160.601.264** | **50.053.030** | **48,1** | **31,2** |

Ukupni rashodi u prvom polugodištu 2024. ostvareni su u iznosu od 50.053.030 eura te čine 31,2 % godišnjeg plana, a za 51,9 % su manji u odnosu na isto razdoblje 2023. godine.

Rashodi poslovanja iznose 47.921.975 i čine 48,6 % plana te su za 2,2 % veći u odnosu na isto razdoblje 2023. godine.

Rashodi za zaposlene ostvareni su u iznosu od 21.315.264 eura, a čine ih bruto plaće u iznosu od 15.915.949 eura, doprinosi za mirovinsko i zdravstveno osiguranje u iznosu od 3.338.514 eura i ostali rashodi za zaposlene u iznosu od 2.060.802 eura.

Materijalni rashodi ostvareni su u iznosu od 24.690.589 eura i odnose se na naknade troškova zaposlenima u iznosu od 672.166 eura, rashode za materijal i energiju u iznosu od 6.985.098 eura, rashode za usluge u iznosu od 15.435.389 eura, naknade troškova osobama izvan radnog odnosa u iznosu od 46.358 eura i ostale nespomenute rashode poslovanja u iznosu od 1.551.578 eura.

Ostvareni financijski rashodi iznose 1.300.017 eura, a odnose se na kamate za primljene kredite i zajmove u iznosu od 1.169.010 eura i ostale financijske rashode u iznosu od 131.007 eura.

Ostali rashodi ostvareni su u iznosu od 616.105 eura, od čega se najveći dio odnosi na naknade šteta pravnim i fizičkim osobama.

Rashodi za nabavu nefinancijske imovine iznose 2.131.055 eura , a čine ih:

-    rashodi za nabavu proizvedene dugotrajne imovine u iznosu od 824.232 eura koji se u punom iznosu odnose na ulaganja u računalne programe

-   rashodi za dodatna ulaganja na nefinancijskoj imovini u iznosu od 1.306.822 eura, od čega se 1.233.557 eura odnosi na ulaganja u prijevozna sredstva, 1.771 euro na dodatna ulaganja na građevinskim objektima, dok se 71.494 eura odnosi na dodatna ulaganja za ostalu nefinancijsku imovinu

Nabava novih motornih vlakova prioritet je HŽ Putničkog prijevoza koji u skladu s ugovorenom dinamikom nabave u promet uvodi nove vlakove te je u 2023. isporučeno 14 novih elektromotornih vlakova, u 2024. se planira isporuka 6 vlakova, a u 2025. 7 novih vlakova. Do kraja 2025. u prometu će biti 70 novih vlakova, a u sljedećem razdoblju planiran je nastavak nabave vlakova do potpune obnove cijelog voznog parka.

Od ukupno planiranih šest vlakova u 2024., u prvom polugodištu 2024. godine isporučena su četiri (4) elektromotorna vlaka financirana iz programa Konkurentnost i kohezija 2021.-2027. godine, čije plaćanje će se izvršiti u drugom polugodištu ove godine.

Isporuka i plaćanje preostala dva vlaka očekuje se u drugom polugodištu ove godine.

**RAČUN FINANCIRANJA**

**Račun prihoda i rashoda**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| UKUPNI PRIHODI | 159.653.837 | 56.874.549 | 35,6 |
| UKUPNI RASHODI | 160.601.264 | 50.053.030 | 31,2 |
| **RAZLIKA - VIŠAK/MANJAK** | **-947.427** | **6.821.519** | **-720,0** |

**Račun financiranja**

|  |  |  |  |
| --- | --- | --- | --- |
| **BROJČANA OZNAKA I NAZIV** | **PLAN 2024.** | **OSTVARENJE/ IZVRŠENJE 1.-6. 2024.** | **INDEKS** |
| 1 | 2 | 3 | 4=3/2 |
| 8 PRIMICI OD FINANCIJSKE IMOVINE I ZADUŽIVANJA | 8.200.000 | 0 |  |
| 5 IZDACI ZA FINANCIJSKU IMOVINU I OTPLATE ZAJMOVA | 7.047.581 | 3.504.747 | 49,7 |
| **RAZLIKA PRIMITAKA I IZDATAKA** | **1.152.419** | **-3.504.747** | **304,1** |
| PRIJENOS SREDSTAVA IZ PRETHODNE GODINE | 8.630 | 3.650.697 | 42302,4 |
| PRIJENOS SREDSTAVA U SLJEDEĆE RAZDOBLJE | -213.622 | -6.967.469 | 3261,6 |
| NETO FINANCIRANJE | 947.427 | -6.821.519 | -720,0 |
| **VIŠAK/MANJAK + NETO FINANCIRANJE** | **0** | **0** |  |

Ostvareni prihodi i rashodi rezultirali su viškom od 6.821.519 eura. Zbog nedostatka vlastitih sredstava u prethodnim godinama bilo je nužno angažiranje kreditnih sredstava za nabavu novih vlakova, što je rezultiralo povećanjem obveza za otplatu glavnice.

Izdaci za otplatu glavnice primljenih kredita i zajmova (EUROFIMA-e, IBRD-a i HBOR-a) ostvareni su u iznosu od 3.504.747 eura.

PRIJENOS SREDSTAVA

Prijenos sredstava iz prethodne godine iznosi 3.650.697 eura, a prijenos sredstava u sljedeće razdoblje iznosi 6.967.469 eura. Prijenosi sredstava odnose se na sredstva po računima za redovno poslovanje.

**IZVJEŠTAJ O ZADUŽIVANJU NA DOMAĆEM I STRANOM TRŽIŠTU NOVCA I KAPITALA**

HŽ Putnički prijevoz se nije u izvještajnom razdoblju zaduživao na domaćem i stranom tržištu novca i kapitala.

**IZVJEŠTAJ O DANIM JAMSTVIMA I PLAĆANJIMA PO PROTESTIRANIM JAMSTVIMA**

HŽ Putnički prijevoz u izvještajnom razdoblju nije davao jamstva niti je imao izvršenih plaćanja po protestiranim jamstvima.